**Трето годишно проучване за ефективността на мерките на ЕС срещу нелоялни търговски практики (НТП) във веригата за доставки на селскостопански и хранителни продукти - до 15.03.2023 г.**

Европейската комисия провежда ежегодно проучване, за да оцени ефективността на мерките, които се предприемат от държавите членки във връзка с прилагането на *Директива (ЕС) 2019/633 на Европейския парламент и на Съвета от 17 април 2019 г. относно нелоялните търговски практики в отношенията между стопанските субекти във веригата на доставки на селскостопански и хранителни продукти*.

Началото на проучването беше поставено през октомври 2020 г. с изходен въпросник, който имаше за цел да установи какво е състоянието във веригата за доставки преди да бъдат приложени съответните национални мерки в отделните държави членки. Първите две проучвания се проведоха през 2021 г. и 2022 г. и резултатите могат да се видят онлайн на адрес: <https://datam.jrc.ec.europa.eu/datam/topic/UTP/>.

През м. декември 2022 г. ЕК стартира третото си годишно проучване за оценка на ефективността на мерките на ЕС срещу нелоялни търговски практики (НТП) във веригата за доставки на селскостопански и хранителни продукти.

Проучването се провежда във всички държави-членки. Насочено е кьм доставчиците на селскостопански и хранителни продукти, които се намират на различните етапи от веригата за доставки (фермери, независими производители и предприятия, активни в производството, преработката и дистрибуцията на тези продукти). В него се съдържат въпроси като:

* Осведоменост за нелоялни търговски практики и опит с такива практики;
* Като доставчик смятате ли, че с новото законодателство Ви се предоставя защита от нелоялни търговски практики, които се упражняват от купувач с икономически по-силна позиция?
* През последните три години сблъсквали ли сте при някой от Вашите купувачи с някоя от нелоялни практики?
* Смятате ли, че прилагането на Директивата относно нелоялните търговски практики влияе върху намалението на разхищението на храни?
* На кой етап от веригата за доставки на селскостопански и хранителни продукти купувачите най-често упражняват нелоялни търговски практики спрямо Вас?
* Знаете ли към кой правоприлагащ орган във Вашата държава можете да се обърнете, за да подадете жалба?

**Въпросникът е отворен за попълване във всички държави членки на съответните езици до 15 март 2023 г. на следния интернет адрес:** [**https://datam.jrc.ec.europa.eu/datam/mashup/FOODCHAIN\_UTP\_3/**](https://datam.jrc.ec.europa.eu/datam/mashup/FOODCHAIN_UTP_3/)**.** Там ще бъдат публикувани в анонимен вид и резултатите от проучването. Те следва да осигурят необходимите данни за изготвянето на политики на ЕС във връзка с прилагането на Директивата за НТП.

Разпоредбите на Директива (ЕС) 2019/633 са транспонирани в българското законодателство чрез измененията на Закона за защита на конкуренцията от 2021 г. (Глава Седма „6” от ВК). Комисията за защита на конкуренцията (КЗК) е националният административен орган, който прилага европейското и националното законодателство в областта на нелоялните търговски практики. КЗК може да образува производства (по собствена инициатива или въз основа на подадени искания от засегнати производители, фермери и други доставчици на селскостопански и хранителни продукти), като след извършено проучване постановява решение, с което може да санкционира купувачи, прилагащи забранените практики, и да постанови незабавното прекратяване на практиките.